SKRIFTLIG FORESPØRGSEL P-3105/00

af Florence Kuntz (UEN) til Kommissionen

(26. september 2000)

Om: Moms inden for restaurationssektoren i EU

Visse medlemsstater som f.eks. Spanien og Portugal er blevet undtaget fra traktatens momsbestemmelser ved tiltrædelsen af EU, hvorved de fik stadfæstet en praksis på deres område med nedsat eller meget lav moms inden for restaurationssektoren. Disse såkaldte overgangsordninger hvor der ikke er fastsat nogen dato for overgangsperiodens ophør skulle være indført i 1992, og den relevante lovgivning er det 6. momsdirektiv.

Andre medlemsstater, der har en højere momssats for restaurationssektoren, forfordeles i allerhøjeste grad på grund af denne konkurrencefordrejning, både hvad angår beskæftigelsen, da denne sektor er meget arbejdsintensiv, og hvad angår omsætningen.

Kommissionen bedes derfor præcisere følgende:

- Hvorfor er det ikke muligt at fastsætte en nøjagtig dato for ophøret af den overgangsperiode, der gælder for moms-området i visse medlemsstater, og hvilke forudsætninger skal være opfyldt, inden det er muligt at foreslå ØKOFIN-Rådet en nøjagtig dato for overgangsperiodens ophør?

- Hvilke foranstaltninger kunne der træffes for hurtigst muligt at afslutte dette alvorlige overgreb mod principperne for EU's konkurrencepolitik inden for denne sektor?

- Hvorfor forbyder visse bestemmelser i det 6. momsdirektiv de lande, der ikke har undtagelsesordninger, at sænke momssatserne inden for restaurationssektoren?

Svar afgivet på Kommissionens vegne af Frederik Bolkestein

(30. oktober 2000)

I henhold til de gældende fællesskabsbestemmelser på dette område (artikel 12, stk. 3 i Rådets 6. momsdirektiv 77/388/EØF af 17. maj 1977 om harmonisering af medlemsstaternes lovgivning om afsætningsafgifter Det fælles merværdiafgiftssystem: ensartet beregningsgrundlag(1)) anvendes normalsatsen på 15 % for restaurationsydelser. Der har ikke været anvendt såkaldt forhøjede satser siden vedtagelser af direktiv 92/77/EØF om indbyrdes tilnærmelse af momssatserne(2).

Visse bestemmelser i det sjette direktiv (artikel 28, stk. 2) giver imidlertid medlemsstaterne mulighed for i en overgangsperiode og på visse betingelser at anvende en reduceret sats inden for restaurationsbranchen.

Dette er tilfældet for de medlemsstater, som pr. 1. januar 1991 har måttet forhøje deres normale sats med mere end 2 %, og de medlemsstater, som pr. samme dato allerede anvendte en reduceret sats inden for restaurationsbranchen. Disse medlemsstater kan anvende eller fortsætte med at anvende en reduceret sats i denne sektor.

Anvendelsesperioden for de pågældende undtagelser er afhængig af anvendelsesperioden for den overgangsordning, som trådte i kraft den 1. januar 1993 og skulle gælde indtil den 31. december 1996, men som forlænges automatisk indtil den dato, hvor den endelige momsordning træder i kraft. Det har imidlertid vist sig at være særdeles vanskeligt at gennemføre overgangen til denne endelige momsordning, og det ser på nuværende tidspunkt ud til, at overgangsordningen kommer til at gælde nogle år endnu.

Det ville have været muligt at anvende en reduceret sats for restaurationsydelser i andre medlemsstater, hvis Rådet ikke havde ændret Kommissionens forslag under forhandlingerne om Rådets direktiv 1999/85/EF af 22. oktober 1999 om ændring af direktiv 77/388/EØF, for så vidt angår muligheden for forsøgsvis at anvende en nedsat momssats for arbejdskraftintensive tjenesteydelser(3). Rådet begrænsede imidlertid dette forslags anvendelsesområde til en udtømmende liste over tjenesteydelser, som ikke kom til at omfatte restaurationsbranchen.

En fornyet undersøgelse af de midlertidige momssatsundtagelser og deres varighed er blandt de punkter, der vil blive analyseret i forbindelse med den rationalisering af momssatserne, som indgår i Kommissionens ny strategi på momsområdet(4). Denne analyse vil finde sted efter evalueringen af forsøget med anvendelsen af en reduceret sats for arbejdskraftintensive tjenesteydelser.

(1) EFT L 145 af 13.6.1977 senest ændret ved Rådets direktiv 1999/85/EF af 22. oktober 1999 EFT L 277 af 28.10.1999.

(2) Rådets direktiv 92/77/EØF af 19. oktober 1992 om tilføjelse til det fælles merværdiafgiftssystem og om ændring af direktiv 77/388/EØF (indbyrdes tilnærmelse af momssatserne) EFT L 316 af 31.10.1992.

(3) EFT L 277 af 28.10.1999.

(4) KOM(2000) 348 endelig udg.